Gyvoliai - Vikipedija

# Gyvoliai

### Straipsnis iš Vikipedijos, laisvosios enciklopedijos.

Gyvoliai

Koordinatės

56°14'10″ š. pl. 22°36'40″ r. ilg.

Artimiausias miestas |
Savivaldybė | Mažeikių rajonas
Seniūnija | Viekšnių seniūnija
Gyventojų skaičius | 320 (2005 m.)

Gyvoliai - kaimas Mažeikių rajone (4 km į pietryčius nuo Viekšnių), Ventos regioninio parko teritorijoje, deš. Virvytės (Virvyčios) upės krante. Kaime yra pradinė mokykla, kurioje mokosi 22 mokiniai, parduotuvė, pieno surinkimo punktas.

Kaimas atsirado prie X-XII amžiaus Gyvolių piliakalnio. Piliakalnio dydis - 1000-2000 m², perimetras 100 × 200 metrų. Šlaitai statūs, jų aukštis 10-20 m, gamtinės kliūtys iš 3 pusių. Aplinkinėse vietovėse gausu istorinių - archeologinių paminklų: Pavirvytės - Gudų IX - XI amžiaus senkapiai, Santeklių senkapiai, prancūzkapiai. Archeologų nustatyta, kad šiose vietose buvo kuršių ir žiemgalių genčių ribos, netgi rasti kapai liudija, kad greta, pagal savo kultūrą, buvo laidojami abiejų genčių žmonės.

Netolimose Gyvolių piliakalnio apylinkėse buvo įsikūrę: Gyvolių I dvaras. Išparceliuotas 1928 metais, naujakurių žemė buvo vadinama Gyvolių I kaimu. Gyvolių II dvaras. Išparceliuotas 1933 metais ir buvo vadinamas Gyvolių II kaimu. Sovietmečiu dvarai nugriauti, gyventojai iš senųjų kaimų teritorijos sukelti į Gyvolių gyvenvietę, kurios teritorijoje tebuvo 3 senieji ūkiai.

Gyvolių kaimą garsina vaistažolininkė - farmakognostė Jadvyga Balvočiūtė - čia gyvenanti, turinti įmonę „Jadvygos žolės“. Kaime nėra stambių ūkininkų. Daug gyventojų dirba Mažeikių mieste.

Gyvolių kaimas gražiai tvarkomas, Albinos ir Juozo Navickų sodyba už puikų tvarkymąsi, augalų ir medžių kolekciją yra pripažinta viena gražiausių ne tik Mažeikių rajone, bet ir Lietuvoje, prezidento Valdo Adamkaus apdovanota Pagyrimo raštu ir atminimo dovana.

Gyvolių kaimo gyventojai yra susibūrę į kaimo bendruomenę. Bendruomenės tikslas burti kaimo žmones, kartu spręsti iškylančias problemas, saugoti ir ugdyti etninę kultūrą. 300 metrų nuo kaimo, ant Virvytės upės kranto, netoli Virvytės ir Ventos upių santakos įrengta Santeklių poilsevietė, apžvalgos aikštelė. Kitame Virvytės krante - Viešoji įstaiga „Akmenės rajono socialinių paslaugų centras“, kur nuolat organizuojamas poilsis, infrastruktūra pritaikyta ir neįgaliesiems. Vasarą čia nuolat veikia vaikų vasaros stovykla „Virvytė“, galima išsinuomoti baidares ir plaukioti nuostabiomis vietomis.

Rodomas puslapis "http://lt.wikipedia.org../../../g/y/v/Gyvoliai.html"

Kategorija: Mažeikių rajono gyvenvietės

##### Views

- Straipsnis
- Aptarimas
- Dabartinė versija

##### Paieška